Ντάγκλας Φέρμπανκς Τζούνιορ

Ο **Ντάγκλας Έλτον Φέρμπανκς Τζούνιορ** (Αγγλικά: Douglas Elton Fairbanks Jr., 9 Δεκεμβρίου 1909 - 7 Μαΐου 2000) ήταν Αμερικανός ηθοποιός, παραγωγός και παρασημοφορημένος αξιωματικός του ναυτικού κατά τον Β΄ Παγκόσμιο Πόλεμο. Είναι περισσότερο γνωστός για τον πρωταγωνιστικό του ρόλο σε ταινίες όπως *[[Ο Αιχμάλωτος της Ζέντα (ταινία 1937)|Ο αιχμάλωτος της Ζέντα]]* (1937), *[[Γκάνγκα Ντιν]]* (1939) και *Αδελφοί Κορσικανοί* (1941). Ήταν γιος του Ντάγκλας Φέρμπανκς και θετός γιος της Μαίρης Πίκφορντ και ο πρώτος του γάμος έγινε με την ηθοποιό Τζόαν Κρόφορντ.

## Τα πρώτα χρόνια
αριστερά|μικρογραφία|Ο νεαρός Φέρμπανκς με τη μητέρα του
Ο Ντάγκλας Έλτον Φέρμπανκς Τζούνιορ γεννήθηκε στη Νέα Υόρκη το 1909. Ήταν το μοναχοπαίδι του ηθοποιού Ντάγκλας Φέρμπανκς και της Άννας Μπεθ Σάλι, κόρης του πλούσιου βιομηχάνου Ντάνιελ Τζ. Σάλι. Ο πατέρας τού Φέρμπανκς ήταν ένα από τα πρώτα είδωλα του κινηματογράφου, γνωστός για τις συναρπαστικές ταινίες περιπέτειας όπως *Το σημάδι του Ζορό* (1920), *Ρομπέν των Δασών* (1922) και *Ο κλέπτης της Βαγδάτης* (1924). Ο Φέρμπανκς εμφανίστηκε σε μικρούς ρόλους στις ταινίες του πατέρα του *American Aristocracy* (1916) και *The Three Musketeers* (1921).

Οι γονείς του χώρισαν όταν ήταν εννέα ετών και ξαναπαντρεύτηκαν και οι δύο. Έζησε με τη μητέρα του στη Νέα Υόρκη, την Καλιφόρνια, το Παρίσι και το Λονδίνο.

Ο Φέρμπανκς ξεκίνησε την εκπαίδευσή του στο σχολείο αρρένων του Χόλιγουντ στο Λος Άντζελες. Όταν η μητέρα και ο πατριός του μετακόμισαν στη Νέα Υόρκη, πήγε στη σχολή Μπόβι, ένα ιδιωτικό γυμνάσιο αρρένων. Παράλληλα, είχε γραφτεί και στη γυμναστική ακαδημία Knickerbocker Greys, την οποία παρακολούθησε επί ένα χρόνο. Αφού επέστρεψε στην Καλιφόρνια, φοίτησε στη Στρατιωτική Σχολή του Χάρβαρντ, και ακολούθησαν σπουδές στην Πολυτεχνική Σχολή στην Πασαντίνα. Όταν μετακόμισε με τη μητέρα του στη Γαλλία, ο Φέρμπανκς φοίτησε στο Lycée Janson-de-Sailly.

## Κινηματογραφική καριέρα

### ''Stephen Steps Out'' και Paramount
Κυρίως λόγω του ονόματος του πατέρα του, τον Μάιο του 1923, ο Φέρμπανκς Τζούνιορ υπέγραψε συμβόλαιο με την Paramount Pictures σε ηλικία 13 ετών, με αμοιβή 1.000 δολάρια την εβδομάδα για τρία χρόνια. Το συμβόλαιο υπογράφηκε με τον Τζέσι Λάσκι, ο οποίος είπε ότι ο νεότερος Φέρμπανκς «είναι το τυπικό Αμερικανάκι στην καλύτερη εκδοχή του» και ότι πιθανότατα θα συμμετείχε σε μια ταινία για Τομ Σόγιερ.

«Δεν νομίζω ότι είναι το σωστό αυτό για το παιδί», είπε ο πατέρας του. «Θέλω να τον δω να συνεχίζει το σχολείο. Είναι μόνο 13 ετών». Ο νεαρός ηθοποιός έφτασε στο Χόλιγουντ τον Ιούνιο του 1923 και δέχθηκε επίθεση από όχλο.

Ο *Τομ Σόγιερ* δεν γυρίστηκε. Αντ' αυτού, ο Φέρμπανκς Τζούνιορ εμφανίστηκε στην *Stephen Steps Out* (1923), η οποία δεν σημείωσε επιτυχία.

Οι δρόμοι του με την Paramount χώρισαν με αμοιβαία συναίνεση και ο Νταγκ πήγε στο Παρίσι για να συνεχίσει το σχολείο. Έναν χρόνο αργότερα, επέστρεψε στο στούντιο, προσλήφθη με έναν μισθό που ο Φέρμπανκς αποκάλεσε «πείνας» και εργάστηκε ως βοηθός οπερατέρ.

«Ανυπομονούσε να χτίσω την καριέρα μου ως ηθοποιός αργά και σχολαστικά», είπε το 1928. «Δεν θέλω να είμαι ένας νεαρός, ξανθός πρωταγωνιστής με αετίσια μύτη και λαμπερά λευκά δόντια».

Η Paramount του έδωσε δευτερεύοντες ρόλους στις ταινίες *The Air Mail* (1925) και *Wild Horse Mesa* (1925).

### ''Στέλλα Ντάλας'' και ''Young Woodley''
Ο Σάμιουελ Γκόλντγουιν δανείστηκε τον Φέρμπανκς για να υποδυθεί ένα αγόρι στο *Στέλλα Ντάλας* (1925), ταινία που έμελλε να είναι η πρώτη του εισπρακτική επιτυχία. Έπαιξε  δευτερεύοντες ρόλους στις ταινίες της Paramount *Η νέα Αφροδίτη* (1926) και *Padlocked* (1926). Στη Warner Bros., ο Φέρμπανκς έπαιξε στο *Broken Hearts of Hollywood* (1926) και στη συνέχεια, στην Metropolitan Pictures, πήρε μέρος στο *Man Bait* (1927).

Στη MGM, συμμετείχε στην ταινία του Έντμουντ Γκούλντινγκ "*Women Love Diamonds*" (1927) και στην 20th Century Studios συμμετείχε στο *Is Zat So?* (1927). Έπαιξε δίπλα στον τον Γουίλ Ρότζερς στην ταινία *A Texas Steer* (1927). Επίσης, το 1927, ο Φέρμπανκς έκανε το ντεμπούτο του στη σκηνή στο "Young Woodley". Ο ίδιος έλαβε εξαιρετικές κριτικές και η παράσταση ήταν επιτυχημένη - το έργο συνέβαλε σημαντικά στη βελτίωση του ονόματός του στο Χόλιγουντ. Ένα τακτικό μέλος του κοινού ήταν η Τζόαν Κρόφορντ, με την οποία ο Φέρμπανκς συνδέθηκε ερωτικά. Εμφανίστηκε επίσης σε μια θεατρική παραγωγή του *"*Saturday's Children".

### Οι πρώτοι πρωταγωνιστικοί ρόλοι
μικρογραφία|Ο Ντάγκλας Φέρμπανκς Τζούνιορ το 1928, φωτογραφημένος για την ταινία The Power of the Press
Ο δεύτερος πρωταγωνιστικός ρόλος του Φέρμπανκς ήταν στο *Dead Man's Curve* (1928) για την FBO. Ήταν επίσης πρωταγωνιστής στην ταινία *Modern Mothers* (1928) στην Columbia Pictures και στην ταινία *The Toilers* (1928) για την Tiffany. Ο Φέρμπανκς πρωταγωνίστησε σε μια άλλη ταινία για την Columbia, το *The Power of the Press* (1928), σε σκηνοθεσία Φρανκ Κάπρα. Επέστρεψε σε δευτερεύοντες ρόλους για την ταινία *The Barker* (1928) στη First National, την πρώτη του «ομιλούσα ταινία»  και για την ταινία *Μοιραία αγάπη* (1928) στη MGM με την Γκρέτα Γκάρμπο και τον Τζον Γκίλμπερτ.

Ο Φέρμπανκς είχε έναν ακόμη πρωταγωνιστικό ρόλο στη FBO με το *The Jazz Age* (1929) και έλαβε πρωταγωνιστική θέση δίπλα στη Λορέτα Γιανγκ στο *Fast Life* (1929) της Warner Bros. Τέλος, εμφανίστηκε στην ταινία *Our Modern Maidens* (1929) της MGM μαζί με την Τζόαν Κρόφορντ. 

### First National και Warner Bros.
Η First National έδωσε στον Φέρμπανκς πρωταγωνιστικό ρόλο στο *The Careless Age* (1929) και ξανασυναντήθηκε με τη Λορέτα Γιανγκ στο *Ματς της ηδονής* (1929) και ήταν ένα από τα πολλά ονόματα στο *The Show of Shows* (1929). Τον Σεπτέμβριο του 1929, επέστρεψε στη σκηνή σε μια παραγωγή του "The Youngested". Επιλέχθηκε για τον πρωταγωνιστικό ρόλο στο *Party Girl* (1930), ενώ έπαιξε για τρίτη φορά με τη Γιανγκ, στην ταινία *Loose Ankles* (1930), πίσω στη First National.

Το 1930, ο Φέρμπανκς πήγε στην Warner Bros. για να δοκιμάσει τον δευτεραγωνιστικό ρόλο στην *Ο θαλασσοκράτωρ* (*Moby Dick*). Αν και δεν κέρδισε τον ρόλο, ο επικεφαλής παραγωγής Ντάριλ Ζάνουκ εντυπωσιάστηκε από το δοκιμαστικό του και του έδωσε έναν σημαντικό ρόλο στην ταινία *Αι αερομαχίαι του δυτικού μετώπου* σε σκηνοθεσία Χάουαρντ Χοκς.  Η Universal Channel τον δανείστηκε για τον πρωταγωνιστικό ρόλο στο *Little Accident* (1930) και στη Warner Bros. πρωταγωνίστησε στην ταινία *The Sin Flood* (1930). Έπαιξε δίπλα στον Λέσλι Χάουαρντ στην ταινία *Outward Bound* (1930) και ήταν ο πρωταγωνιστής στην ταινία *Μια ερωτική νύκτα* (1930).

### ''Ο άρχων του εγκλήματος''
Ο Φέρμπανκς ερμήνευσε έναν δευτερεύοντα ρόλο δίπλα στον Έντουαρντ Τζ. Ρόμπινσον στην ταινία *[[Ο Άρχων του Εγκλήματος|Ο άρχων του εγκλήματος]]* (1931), η οποία γυρίστηκε τον Αύγουστο του 1930. «Ξέραμε ότι θα ήταν καλή όταν το γυρίζαμε, αλλά όχι ότι θα γινόταν κλασική», είπε αργότερα. Η ταινία σημείωσε μεγάλη επιτυχία και η Warner Bros. πρόσφερε στον Φέρμπανκς Τζούνιορ συμβόλαιο με έγκριση του καστ και του σεναρίου - ένας όρος που, όπως λέει ο Φέρμπανκς Τζούνιορ, προσφέρθηκε μόνο σε έναν άλλο ηθοποιό στην εταιρεία, τον Ρίτσαρντ Μπάρθελμες. 

«Εντελώς τυχαία, έκανα τέσσερις συνεχόμενες επιτυχίες στις αρχές της δεκαετίας του '30 και, παρόλο που ήμουν ακόμα στη δεκαετία των 20, απαίτησα και πήρα την έγκριση του καστ, της ιστορίας και του σκηνοθέτη. Δεν ξέρω πώς τα κατάφερα, αλλά τα κατάφερα!»  Επειδή μιλούσε Γαλλικά, συμμετείχε στο *L'aviateur* (1931). Πίσω στο Χόλιγουντ, έπαιξε στα *Ενώ βροντούν τα κανόνια* (1931) και *I Like Your Nerve* (1931) με τη Λορέτα Γιανγκ.

Τον Ιούνιο του 1931, πρωταγωνίστησε σε ένα ακόμη θεατρικό έργο, το "The Man in Possession", του οποίου είχε και τη συμπαραγωγή μαζί με τον Σιντ Γκράουμαν. Ο Φέρμπανκς είπε ότι ήθελε να μείνει μακριά από τις περιπέτειες εποχής, οι οποίες είχαν συνδεθεί με τον πατέρα του. Πρωταγωνίστησε σε δύο ταινίες του Άλφρεντ Γκριν, στο *Gentleman for a Day* (1932), ένα μελόδραμα με Τζόαν Μπλοντέλ, και στην κωμωδία *It's Tough to Be Famous* (1932). Πρωταγωνίστησε σε μια ταινία που γυρίστηκε στα Γαλλικά, με τίτλο *L'athlète incomplet* (1932).

Ο Φέρμπανκςρπωταγωνίστησε στις ταινίες *Love Is a Racket* (1932) για τον Γουίλιαμ Γουέλμαν και *Ματωμένη χαραυγή* (1932) του Γουίλιαμ Ντίτερλε. Γύρισε μία ακόμη ταινία με τον Γκριν, με τίτλο *Ο κύριος του θανάτου* (1933), στην οποία είχε έναν πρώιμο συμπρωταγωνιστικό ρόλο η Μπέτι Ντέιβις. Ο Φέρμπανκς πρωταγωνίστησε ξανά με τη Γιανγκ στην ταινία *Το δίλημμα* (1933) και γύρισε τη *Νήσο των χαμένων ανθρώπων* (1933) με τον Γκριν. Η RKO Pictures δανείστηκε τον Φέρμπανκς για να παίξει δίπλα στην Κάθριν Χέπμπορν στο *[[Το ξημέρωμα της δόξας|Ξημέρωμα της δόξας]]* (1933), που σημείωσε μεγάλη επιτυχία.

Ο Φέρμπανκς ξανάπαιξε μαζί με τον Λέσλι Χάουαρντ στην ταινία *Επαναστάτης στα χαρακώματα* (1933). Το 1934, η Warner ζήτησε από όλους τους αστέρες της να δεχτούν μείωση μισθού 50% λόγω της παγκόσμιας οικονομικής ύφεσης. Ο Φέρμπανκς Τζούνιορ αρνήθηκε και απολύθηκε από την εταιρεία. Έλαβε προσφορά εργασίας από τη Βρετανία και πέρασε τα επόμενα χρόνια εκεί,  μετακομίζοντας στην οδό Παρκ Λέιν του Λονδίνου.

### Ηνωμένο Βασίλειο και Criterion
Ο Φέρμπανκς πήγε στη Βρετανία για να πρωταγωνιστήσει στην ταινία του Άλεξ Κόρντα *Αικατερίνη της Ρωσίας* (1934), υποδυόμενος τον μέγα δούκα Πέτρο Νικολάγιεβιτς δίπλα στην Ελίζαμπεθ Μπέργκνερ. «Το Χόλιγουντ είχε αρχίσει να γίνεται κουραστικό», είπε τότε. «Με έβαζαν να κάνω πέντε και έξι ταινίες τον χρόνο. [...] Μόνο μία φορά στα τρία χρόνια έπαιρνα έναν ρόλο που με ενδιέφερε. [...] Δεν υπήρχε τίποτα σταθερό στην καριέρα μου στο Χόλιγουντ».

Σκόπευε να επιστρέψει στο Χόλιγουντ για να εμφανιστεί στην ταινία *Ερωτικές καντρίλιες* (*Design for Living*), αλλά αρρώστησε και αντικαταστάθηκε από τον Γκάρι Κούπερ. Τελικά, επέστρεψε στο Χόλιγουντ για την ταινία *Success at Any Price* (1934) στη RKO Pictures και στη συνέχεια ξαναπήγε στο Λονδίνο για το *Mimi* (1935). Στην τελευταία πρωταγωνίστησε η Γερτρούδη Λόρενς, η οποία είχε σχέση με τον Φέρμπανκς Τζούνιορ. Την ίδια χρονιά, ανήγγειλε ότι θα γύριζε το *Zorro Rides Again* μαζί με τον πατέρα του.

Ο Φέρμπανκς αρρώστησε κατά τη διάρκεια της επιδημίας γρίπης του 1936.

Ο Φέρμπανκς ίδρυσε τη δική του εταιρεία παραγωγής ταινιών, την Criterion Films. Μεταξύ των ταινιών της Criterion ήταν τα *Man of the Moment* (1935), *Το μυθιστόρημα ενός ιππότου* (1936), *Κατηγορουμένη εγέρθητι* (1936) και *Jump for Glory* (1937). Ανήγγειλε επίσης την παραγωγή της ταινίας *Λάνσελοτ*, αλλά δεν κατάφερε να τη γυρίσει.

### Επιστροφή στο Χόλιγουντ και εστίαση σε ρόλους δράσης
Ο Φέρμπανκς Τζούνιορ επέστρεψε στο Χόλιγουντ όταν ο Ντέιβιντ Ο. Σέλζνικ του πρόσφερε τον ρόλο του Ρούπερτ του Χέντζαου στον *[[Ο Αιχμάλωτος της Ζέντα (ταινία 1937)|Αιχμάλωτο της Ζέντα]]* (1937). Δέχτηκε απρόθυμα τον ρόλο, αλλά ο πατέρας του τον έπεισε να το κάνει. Η ταινία σημείωσε μεγάλη επιτυχία.

Τον Δεκέμβριο του 1937, υπέγραψε μη αποκλειστικό συμβόλαιο με την RKO Pictures για να γυρίζει δύο ταινίες τον χρόνο επί πέντε χρόνια, με 75.000 δολάρια ανά ταινία. Η RKO τον χρησιμοποίησε ως πρωταγωνιστή στην ταινία *Χαρούμενη ζωή* (1938). Στη Universal, ήταν συμπρωταγωνιστής της Ντανιέλ Νταριέ στα *Ευτυχισμένα νιάτα* (1938)  και της Τζίντζερ Ρότζερς στην ταινία *Μια αξέχαστη βραδιά* (1938) της RKO. Ο Σέλζνικ τον χρησιμοποίησε ξανά στην ταινία *Οι εύθυμοι συμμορίται* (1938) με την Τζάνετ Γκέινορ.

Στη συνέχεια, ο Φέρμπανκς γνώρισε την μεγαλύτερη επιτυχία της ιστορίας του με το *[[Γκάνγκα Ντιν]]* (1939) της RKO, μαζί με τους Κάρι Γκραντ και Βίκτορ Μακλάγκλεν. Άρχισε να εργάζεται όλο και περισσότερο σε ταινίες δράσης/περιπέτειας, όπως: *Ο ήλιος δεν δύει ποτέ* (1939) στη Universal, *Κυρίαρχοι των θαλασσών* (1939) στην Paramount Pictures, *Πράσινη κόλασις* (1940) για τον Τζέιμς Γουέιλ στη Universal, η οποία απέτυχε, και *Το μυστικό της ζούγκλας* (1940) στην Paramount.

Άλλαξε ρυθμό όταν πρωταγωνίστησε και συμμετείχε στην παραγωγή της ταινίας *Angels Over Broadway* (1940), σε σενάριο και σκηνοθεσία του Μπεν Χεκτ στην Columbia Pictures. Η τελευταία του ταινία πριν πάει στο μέτωπο ήταν οι *Αδελφοί Κορσικανοί* (1941), που γυρίστηκε ως φόρος τιμής στον πατέρα του Φέρμπανκς. Ο Φέρμπανκς δεν είχε πίστη στην ταινία όσο γυριζόταν («Νόμιζα ότι κάναμε εκπτώσεις»), αλλά σημείωσε τεράστια επιτυχία.

## Δεύτερος Παγκόσμιος Πόλεμος
[αριστερά|μικρογραφία|Ο Ντάγκλας Φέρμπανκς Τζούνιορ στο [Πολεμικό Ναυτικό των ΗΠΑ]]
Όταν οι Ηνωμένες Πολιτείες εισήλθαν στον Β' Παγκόσμιο Πόλεμο, ο Φέρμπανκς έγινε έφεδρος αξιωματικός στο Πολεμικό Ναυτικό των ΗΠΑ και τοποθετήθηκε στο επιτελείο καταδρομών του λόρδου Λούις Μαουντμπάττεν στο Ηνωμένο Βασίλειο.

Το 1941, ο Αμερικανός πρόεδρος Φραγκλίνος Ρούζβελτ τον διόρισε ειδικό απεσταλμένο στη Νότια Αμερική. Ο Φέρμπανκς υπηρέτησε στο καταδρομικό USS *Γουίτσιτα* στη διάρκεια της επιχείρησης Convoy PQ 17.

Στη συνέχεια, ο υποπλοίαρχος Φέρμπανκς μετατέθηκε στη Βιρτζίνια Μπιτς, όπου τέθηκε υπό τις διαταγές του ναυάρχου Χ. Κεντ Χιούιτ, ο οποίος προετοίμαζε τις ναυτικές δυνάμεις των ΗΠΑ για την εισβολή στη Βόρεια Αφρική. Ο Φέρμπανκς έπεισε τον Χιούιτ για τα πλεονεκτήματα μιας παραπλανητικής στρατιωτικής μονάδας και στη συνέχεια επανέλαβε την πρόταση, κατόπιν εντολής του Χιούιτ, στον ναύαρχο Έρνεστ Κινγκ, επιτελάρχη του Ναυτικού. Στη συνέχεια, ο Κινγκ εξέδωσε μυστική επιστολή στις 5 Μαρτίου 1943 για τη στρατολόγηση 180 αξιωματικών και 300 στρατιωτών στην αποστολή Beach Jumpers.

Η αποστολή Beach Jumpers θα προσομοίωνε αμφίβιες αποβάσεις με πολύ περιορισμένη δύναμη. Λειτουργώντας μίλια μακριά από τις πραγματικές παραλίες της απόβασης και χρησιμοποιώντας τον εξοπλισμό παραπλάνησης που είχαν, οι Beach Jumpers θα παρέσυραν τον εχθρό ώστε να πιστέψει ότι η δική τους ήταν η κύρια απόβαση.

Οι Beach Jumpers του Ναυτικού των Ηνωμένων Πολιτειών έδρασαν αρχικά στην Επιχείρηση Χάσκι, την εισβολή στη Σικελία. Στο υπόλοιπο του πολέμου, οι Beach Jumpers διεξήγαν τις επικίνδυνες επιχειρήσεις τους σε ρηχά νερά σε όλη τη Μεσόγειο.

Για τον σχεδιασμό των επιχειρήσεων εκτροπής-παραπλάνησης και τη συμμετοχή του στην αμφίβια επίθεση στη Νότια Γαλλία, ο υποπλοίαρχος Φέρμπανκς τιμήθηκε με παράσημο της Λεγεώνας της Αξίας του Ναυτικού των Ηνωμένων Πολιτειών με χάλκινο μετάλλιο V (για ανδρεία), Ιταλικό Πολεμικό Σταυρό για Στρατιωτική Ανδρεία, παράσημο της Γαλλικής Λεγεώνας της Τιμής και Σταυρό του Πολέμου με Φοίνικα, καθώς και με τον Βρετανικό Σταυρό Διακεκριμένων Υπηρεσιών.

Ο Φέρμπανκς τιμήθηκε επίσης με Αργυρό Άστρο για την ανδρεία που επέδειξε κατά την υπηρεσία του σε πλοία PT, και το 1942, χρίστηκε Αξιωματικός του Εθνικού Τάγματος του Σταυρού του Νότου από τη βραζιλιάνικη κυβέρνηση.

Μεταξύ των άλλων κατορθωμάτων του ήταν η βύθιση της κορβέτας UJ-6083 (πρώην *Regia Marina* *Gabbiano*) ενώ ήταν διοικητής μιας μεικτής μεραρχίας αμερικανικών σκαφών PT και βρετανικών InsectInsect, καθώς και διαφόρων άλλων μικρών σκαφών. Ο Φέρμπανκς παρέμεινε ως έφεδρος στο Ναυτικό των ΗΠΑ μετά τον πόλεμο και τελικά αποστρατεύτηκε με τον βαθμό του πλοιάρχου το 1954. Το 1982, ο Φέρμπανκς τιμήθηκε με τον γερμανικό Ομοσπονδιακό Σταυρό Αξίας για τη συμβολή του στην ανακούφιση των απόρων στην κατεχόμενη Γερμανία.

## Μεταπολεμικά χρόνια

### Χόλιγουντ
[δεξιά|μικρογραφία|Ο Φέρμπανκς με τη [Μορίν Ο'Χάρα στην ταινία *Σεβάχ ο θαλασσινός* (1947)]]
Ο Φέρμπανκς επέστρεψε στο Χόλιγουντ μετά το τέλος του Β' Παγκοσμίου Πολέμου. Πέρασε δύο χρόνια ψάχνοντας ταινία για την επιστροφή του και επέλεξε τον *Σεβάχ τον θαλασσινό* (1947), που όμας δεν σημείωσε μεγάλη επιτυχία.

Ακολούθησε η ταινία *Ο εξόριστος* (1947), μια ταινία την οποία έγραψε ο Φέρμπανκς και έκανε και την παραγωγή της. Τη σκηνοθεσία ανέλαβε ο Μαξ Οφίλς. Η ταινία ήταν η πρώτη από τις τρεις ανεξάρτητες ταινίες που θα γύριζε ο Φέρμπανκς - οι άλλες ήταν μια κινηματογραφική μεταφορά του *Terry and the Pirates* και μια ταινία με τίτλο *Happy Go Lucky*, που κατέληξαν στην ίδια εισπρακτική αποηγοήτευση.

Πίστευε ότι η καριέρα του θα αναζωογονούνταν με το *That Lady in Ermine* με την Μπέτι Γκρέιμπλ, αλλά ο σκηνοθέτης Ερνστ Λούμπιτς πέθανε στη διάρκεια παραγωγής και αντικαταστάθηκε από τον Ότο Πρέμινγκερ. Η ταινία που προέκυψε δεν σημείωσε επιτυχία και ο Φέρμπανκς Τζούνιορ θεώρησε ότι αυτό του κόστισε την παρακμή της καριέρας του.  Ο Φέρμπανκς δοκίμασε μία νέα ταινία για τη δική του εταιρεία, με τίτλο *Με το σπαθί στο χέρι* (1949).

### Βρετανική καριέρα
Γνωστός αγγλόφιλος, ο Φέρμπανκς πέρασε πολύ χρόνο στο Ηνωμένο Βασίλειο μετά τον Δεύτερο Παγκόσμιο Πόλεμο, όπου ήταν γνωστός στους υψηλούς κοινωνικούς κύκλους. Το 1949 χρίστηκε Επίτιμος Ιππότης του Τάγματος της Βρετανικής Αυτοκρατορίας (KBE). Το 1950 αγόρασε ένα σπίτι στο Τσέλσι του Λονδίνου  το οποίο έγινε η κύρια κατοικία του  μέχρι που το πούλησε το 1973 για να μετακομίσει στη Φλόριντα.

Το Κολέγιο Όπλων του Λονδίνου χορήγησε στο Φέρμπανκς ένα οικόσημο που συμβόλιζε τις ΗΠΑ και τη Βρετανία ενωμένες στον γαλάζιο Ατλαντικό Ωκεανό με έναν μεταξωτό κόμπο φιλίας.

Ο Φέρμπανκς πρωταγωνίστησε στο βρετανικό θρίλερ *Συναγερμός στα Βαλκάνια* ή *Το μυστικό των κατασκόπων* (1950), σε σενάριο και σκηνοθεσία του Σίντνεϊ Γκίλιατ, και σε μια κωμωδία για τον Βαλ Γκεστ, με τίτλο *Ο ατομικός κύριος Παπάβερι* (1951). 

Μεταξύ 1954 και 1956, ο Φέρμπανκς γύρισε μια σειρά από ημίωρα προγράμματα σε ένα από τα μικρότερα κινηματογραφικά στούντιο της Elstree, στο πλαίσιο μιας τηλεοπτικής σειράς αυτοτελών επεισοδίων με τίτλο *Douglas Fairbanks Presents* (Ο Ντάγκλας Φέρμπανκς παρουσιάζει).

Τη δεκαετία του 1950, ο Φέρμπανκς εμφανίστηκε ως ο εαυτός του σε διάφοες αμερικανικές τηλεοπτικές εκπομπές, όπως *Your Show of Shows*, *The Ford Show*, *The Steve Allen Plymouth Show* και *What's My Line?*

Έκανε τη συμπεραγωγή στις ταινίες *Σύζυγος και ερωμένη* (*The Silken Affair,* 1957) και *Το κυνήγι της μαύρης σκιάς* (*Chase a Crooked Shadow,* 1958).

Το 1961, ο Φέρμπανκς ήταν καλεσμένος στον γάμο της Κάθριν Γουόρσλεϊ με τον πρίγκιπα Εδουάρδο, Δούκα του Κεντ.
μικρογραφία|Ο Φέρμπανκς το 1958 με μανδύα και διακριτικά Ιππότη της Δικαιοσύνης του Τάγματος του Αγίου Ιωάννη
Τέλος, εμφανίστηκε ως γκεστ σταρ σε εκπομπές όπως *Route 66*, *The DuPont Show of the Week*, *The United States Steel Hour*, *The Red Skelton Hour*, *Dr. Kildare* και *ABC Stage 67* και ερμήνευσε τον βασιλιά Ριχάρδο τον Λεοντόκαρδο στο τηλεοπτικό μιούζικαλ *The Legend of Robin Hood* (1968).

## Τα τελευταία χρόνια
Στο θέατρο, ο Φέρμπανκς έκανε περιοδείες με τα έργα "Ωραία μου κυρία" το 1968 και "The Pleasure of His Company" αρκετές φορές, στις ΗΠΑ το 1970-72 και στην Αυστραλία το 1977 με τους Στάνλεϊ Χόλογουεϊ, Ντέιβιντ Λάνγκτον, Κάρολ Ρέι και Κριστίν Αμόρε. Εμφανίστηκε σε κάποιες τηλεταινίες και σειρές, όπως *The Crooked Hearts* (1972), *Ανατινάξτε τον Πύργο του Άιφελ* (1980) και *[[Το πλοίο της αγάπης]]*.

Η τελευταία του μεγάλου μήκους ταινία ήταν το *Ghost Story* (1981). Οι τελευταίοι του τηλεοπτικοί ρόλοι ήταν στη μίνι σειρά *Μοιραία απόφαση* (*Strong Medicine*, 1987) και στην τηλεοπτική σειρά *Στράικερ* με τον Μπαρτ Ρέινολντς. Η ζωή του αποτέλεσε το θέμα της εκπομπής *This Is Your Life* το 1989.

Ο Φέρμπανκς συμμετείχε επίσης σε αρκετές επιτυχημένες επιχειρηματικές δραστηριότητες, από την κατασκευή στιλό διαρκείας, τις κατασκευές ακινήτων, τη διαχείριση θεατρικών έργων που προστατεύονται από πνευματικά δικαιώματα και την παραγωγή ταινιών.

## Προσωπική ζωή
Η πρώτη σοβαρή σχέση του Φέρμπανκς ήταν με την ηθοποιό Τζόαν Κρόφορντ, η οποία άρχισε στα γυρίσματα της ταινίας *Our Modern Maidens*. Ο Φέρμπανκς και η Κρόφορντ παντρεύτηκαν στις 3 Ιουνίου 1929, στο "Actors Chapel", στην Ρωμαιοκαθολική Εκκλησία του Αγίου Μαλαχία στο κέντρο του Μανχάταν, αν και κανείς από τους δύο δεν ήταν καθολικός. Ο Φέρμπανκς ήταν μόνο 19 ετών, ενώ η Κρόφορντ ήταν 3-4 χρόνια μεγαλύτερη. Μάρτυρές τους ήταν η μητέρα του, Μπεθ Σάλι, και ο ηθοποιός Τζακ Γουάιτινγκ, οι οποίοι παντρεύτηκαν και μεταξύ τους λίγες εβδομάδες αργότερα.

Ο Φέρμπανκς και η Κρόφορντ ταξίδεψαν στη Βρετανία για έναν καθυστερημένο μήνα του μέλιτος, όπου φιλοξενήθηκαν από τους Νόελ Κάουαρντ, Γερτρούδη Λόρενς, Μπέατρις Λίλι και από τον πρίγκιπα Γεώργιο του Κεντ. Ασχολήθηκε ενεργά τόσο με την κοινωνία όσο και με την πολιτική, αλλά η Κρόφορντ ενδιαφερόταν πολύ περισσότερο για την καριέρα της και έκανε εξωσυζυγική σχέση με τον Κλαρκ Γκέιμπλ. Αργότερα, στην πρώτη του αυτοβιογραφία, ο Φέρμπανκς παραδέχτηκε ότι υπήρξε και ο ίδιος άπιστος εκείνη την περίοδο και ότι διεκδίκησε ανεπιτυχώς την Κάθριν Χέπμπορν στα γυρίσματα της ταινίας *[[Το ξημέρωμα της δόξας]]*. Το ανδρόγυνο έπαψε να ζει μαζί το 1933, αλλά το διαζύγιο οριστικοποιήθηκε την επόμενη χρονιά.

Παρά το διαζύγιό τους, ο Φέρμπανκς έσπευσε να υπερασπιστεί την Κρόφορντ όταν η θετή της κόρη, Κριστίνα Κρόφορντ, δημοσίευσε το βιβλίο *Mommie Dearest*, μια καυστική βιογραφία της προσωπικής ζωής της Κρόφορντ. Δήλωσε κατηγορηματικά: "Η Τζόαν Κρόφορντ για την οποία έχω διαβάσει στο *"Mommie Dearest* " δεν είναι η Τζόαν Κρόφορντ που γνώριζα τότε". Στην αυτοβιογραφία του, δήλωσε ότι δεν είδε ποτέ μεγάλες εκρήξεις θυμού της Κρόφορντ στη διάρκεια του γάμου τους και ότι συχνότερα κατσούφιαζε ή να καβγάδιζε παρά θύμωνε.

Στις 22 Απριλίου 1939, ο Φέρμπανκς παντρεύτηκε τη Μαίρη Λι Χάρτφορντ (το γένος Έπλινγκ), πρώην σύζυγο του Χάντινγκτον Χάρτφορντ, κληρονόμου του σούπερ μάρκετ A&P. Παρέμεινε αφοσιωμένος σε αυτή μέχρι τον θάνατό της το 1988. Απέκτησαν τρεις κόρες: τη Δάφνη, τη Βικτόρια και τη Μελίσα, οκτώ εγγόνια και 10 δισέγγονα. Στις 30 Μαΐου 1991, ο Φέρμπανκς παντρεύτηκε τη Βέρα Λι Σέλτον, εμπορική αντιπρόσωπο της QVC Network Inc.

Ο Ντάγκλας Φέρμπανκς Τζούνιορ ισχυρίστηκε ότι εκείνος ήταν ο γυμνός άνδρας στις ενοχοποιητικές φωτογραφίες που χρησιμοποιήθηκαν ως αποδεικτικά στοιχεία στη δίκη διαζυγίου της Μάργκαρετ Κάμπελ, δούκισσας του Άργκαϊλ, το 1963. Ωστόσο, το 2013, η Λαίδη Κόλιν Κάμπελ, θετή νύφη της Μάργκαρετ Κάμπελ, αποκάλυψε ότι ο άνδρας στη φωτογραφία ήταν στην πραγματικότητα ο Μπιλ Λάιονς, διευθυντής πωλήσεων της Pan American Airlines.

Το όνομα του Φέρμπανκς ενεπλάκη και στο σκάνδαλο Προφούμο.

Ο Φέρμπανκς ήταν φίλος του Λόρενς Ολίβιε και μεταξύ των συντελεστών ενός ντοκιμαντέρ του *The South Bank Show* με τίτλο *Laurence Olivier: A Life*. Ήταν επίσης στενός φίλος του σερ Ρεξ Χάρισον και μίλησε στην επιμνημόσυνη δέηση του Χάρισον στη Νέα Υόρκη.

Ο Φέρμπανκς έγραψε την αυτοβιογραφία του με τίτλο *The Salad Days* το 1988. Επίσης, ο έγραψε ένα χρονικό των εμπειριών του στον Β΄ Παγκόσμιο Πόλεμο, το *A Hell of a War*, που εκδόθηκε το 1993. Πέρα από τους δύο τόμους αυτοβιογραφίας του, ο Φέρμπανκς συνεργάστηκε με τον Ρίτσαρντ Σίκελ στο εικονογραφημένο λεύκωμα *The Fairbanks Album* (1975)  και με τον Τζέφρι Βανς σε μια κριτική μελέτη/βιογραφία του Ντάγκλας Φέρμπανκς του πρεσβύτερου που τελικά εκδόθηκε ως *Douglas Fairbanks* (2008).

## Θάνατος και κληρονομιά
μικρογραφία|267x267εσ|Ο οικογενειακός τάφος των Φέρμπανκς στο κοιμητήριο Hollywood Forever
Το πρωί της 7ης Μαΐου 2000, ο Φέρμπανκς πέθανε σε ηλικία 90 ετών από καρδιακή προσβολή  και τάφηκε στο κοιμητήριο Hollywood Forever στο Χόλιγουντ της Καλιφόρνιας, στον ίδιο τάφο με τον πατέρα του.

Ο Φέρμπανκς έχει τρία αστέρια στη Λεωφόρο της Δόξας του Χόλιγουντ - ένα για τον κινηματογράφο, ένα για την τηλεόραση και ένα για το ραδιόφωνο. Το 1969, εισήχθη στο Hall of Fame του Διεθνούς Καταλόγου με τους πιο καλοντυμένους.

## Περιουσία
Τα προσωπικά αντικείμενα του Fairbanks δημοπρατήθηκαν στις 13 Σεπτεμβρίου 2011 από τον οίκο Doyle New York, ξεπερνώντας τα εκτιμώμενα έσοδα και αποφέροντας περισσότερα από 500.000 δολάρια καθαρά.

## Φιλμογραφία

## Παραπομπές

## Πηγές
* 

## Περαιτέρω ανάγνωση

* 
* 

## Εξωτερικοί σύνδεσμοι

* 
* 
* 
* 
* Douglas Fairbanks Jr. and the Beach Jumpers *9:55 video*

Κατηγορία:Αμερικανοί ηθοποιοί βωβών ταινιών
Κατηγορία:Αμερικανοί ηθοποιοί ραδιοφώνου
Κατηγορία:Αμερικανοί ηθοποιοί κινηματογράφου
Κατηγορία:Λήμματα που περιέχουν κείμενο στα γαλλικά
Κατηγορία:Αξιωματικοί της Λεγεώνας της Τιμής
Κατηγορία:Σελίδες με μη επιθεωρημένες μεταφράσεις